KKNK 2017: Wat om te verwag | George Herald
KKNK 2017: Wat om te verwag
Monday, 28 November 2016, 10:06
Karen Zoid en die Gereformeerde Blues Band. Foto: Verskaf
SUID-KAAP NUUS - "Die 23ste KKNK bied hope geleenthede om die room van die Suid-Afrikaanse kunste in verskeie genres, dissiplines en vorms te beleef. Vermaak vir oud en jonk word met 'n program propvol drama, humor, musiek, diskoers en vermaak aangebied."
So sê Rhodé Snyman, uitvoerende hoof van die KKNK wat van Saterdag, 8 tot Saterdag 15 April 2017, vir die 23ste keer op Oudtshoorn aangebied word. Die datums val binne die nasionale skoolvakansie en die fees eindig oor Paasnaweek.
Die feesprogram is op Sondag, 27 November by Rhebokskloof Wynlandgoed in die Paarl bekendgestel.
Kyk hier na 'n fotogalery van die bekendstelling.
Die multi-bekroonde regisseur en skrywer Neil Coppen se Buite Land (oorspronklik NewFoundLand) is 'n kontemporêre drama en debuteer by die fees. Dit vertel die storie van twee jong mans uit verskillende konserwatiewe kulture en hul realiteite en gewaarwordinge.
Jacques Bessenger, Elize Cawood en Kopano Maroga is onder andere hierin te sien. Chris Barnard se klassieke stuk Pa maak vir my 'n vlieër Pa, onder regie van Albert Maritz en met Sandra Prinsloo, Waldemar Schultz en Wilhelm van der Walt is te sien, asook Henrik Ibsen se internasionale vertaalde, klassieke werk Die vrou uit die see, onder regie van Henry Mylne.
Die KKNK se opelug musiekervarings keer vir die eerste keer sedert 2012 terug na die Rivierbuurt en bied meer waarde as ooit tevore. 'n Ongelooflike atmosfeer word in die Rivierbuurt geskep met stalletjies, smulkos, wyn- en deli-proeë, kindervermaak, rusareas, musiek by twee verhoë vanaf 12:00 én in 2017 ook aandvertonings op die Huisgenoot-verhoog.
'n Feeskaartjie kos R250 (vir agt dae se vermaak) en dagkaartjies kos R50 per dag. Golden circle-kaartjies is vir uitgesoekte aande beskikbaar vir diegene wat voor in die gehoor wil wees, maar hierdie kaartjies bied nie toegang tot die Rivierbuurt nie.
Kindervermaak is gefokus by Arbeidsgenot en kinders (jonk en oud) word hier getrakteer op 'n verskeidenheid teaterproduksies en aktiwiteite soos Crafty Kids se werkswinkels, 'n multi-media produksie TechnoPOP en verskeie Uitkampteaterstukke.
Gunstelinge onder die kinderhelde soos Lollos maak ook 'n draai.
Die volledige program is beskikbaar by www.kknk.co.za. Kaartjieverkope vir Kliek Klublede open Maandag, 28 November en Dinsdag, 17 Januarie 2017 vir die publiek by Computicket, Shoprite / Checkers en House & Home.